《大涤洞天留题》
宋代·曹诚明

好风吹我来洞天，云山九折相回旋。
苍虬绾结锁清润，翠蛟飞舞鸣潺湲。
一从大涤豁心目，披蒙蹑径登来贤。
栖真亭结翠微顶，临风一啸卑尘寰。
凤鸣晓霭群籁息，龙眠夜月山云连。
双台叠翠锁空洞，危峰屹柱崭苍烟。
金堂玉室亘万古，兰林蕙帐馀千年。
三更雨滴傍檐石，六月秋生飞玉泉。
瀹泉烹玉隽馀味，但觉两腋如飞仙。

作者简介：曹诚明，字玉真（《洞霄诗集》卷四）。今录诗二首。